מועצת המפקחים של הצי

**מועצת המפקחים של הצי** (באנגלית: **Board of Navy Commissioners**) הייתה האחראית לניהול הלוגיסטי השוטף של הצי האמריקאי **מ-[[1815]] עד פירוקה ב-[[1842]]**.  המועצה מנתה שלושה מפקחים. היא הוקמה אחרי מלחמת 1812 על ידי מזכיר הצי  בנג'מין קראונינשילד, בתקופת נשיאותם של ג'יימס מדיסון וג'יימס מונרו. הגוף המקביל בצי המלכותי הבריטי נקרא אז מועצת הצי (Navy Board).

הקמת המועצה, אותה יזם קראונינשילד, נועדה להסיר מכתפי שר הצי את עול הניהול הישיר בנושאים לוגיסטיים, על מנת שיוכל להתמסר לניהול הכולל של המשרד. הרפורמה אושרה בחוק של הקונגרס ב-7 בפברואר 1815.

בתחילת העשור הרביעי של המאה ה-19, בעקבות השינויים הטכנולוגיים הכבירים בהנעה, בשריון ובחימוש של אוניות המלחמה, לא היה בכוחם של שלושת קציני מועצת הצי וקומץ אנשי המטה שלהם להתמודד ביעילות עם צורכי הרכש וההצטיידות הגדלים והולכים של הצי. על כן הוחלט לפרק את המועצה ולהקים במקומה בתוך מחלקת הצי מספר אגפים (bureaus), שכל אחד מהם מופקד על תחום מוגדר כמו בניית אוניות או אספקה לאוניות. רפורמה זו אושרה בחוק של הקונגרס ב-31 באוגוסט 1842, בתקופת נשיאותו של ג'ון טיילר, ויושמה הלכה למעשה על ידי מזכיר הצי אייבל פארקר אַפְּשׁוּר . מערכת ארגונית זו הוסיפה להתקיים עד אמצע שנות השישים של המאה העשרים.

## תחומי האחריות של המועצה
מועצת המפקחים של הצי הייתה אחראית על הנושאים הבאים: אספקה ואפסניה ימית (naval stores); בנייה ותיקון כלי שיט ופיקוח על מספנות הצי; חימוש האוניות; הכנת תקציב שנתי של יחידות הצי השונות. מזכיר הצי הוסיף להיות אחראי על כוח האדם של הצי, המינויים, מצבת האוניות ועניינים אדמיניסטרטיביים אחרים שלא נמסרו לפיקוח המועצה.

מועצת המפקחים הייתה חלק ממשרד הצי ומנתה שלושה פוסט קפטנים; אלה התמנו לתפקידם על ידי הנשיא באישור הסנאט. הבכיר מביניהם שימש כנשיא המועצה (president of the board). למועצה ניתנה הסמכות להתקין תקנות ולהעסיק מזכיר ושני פקידים. שכרו השנתי של כל אחד מחברי המועצה, שנקראו מפקחים ימיים (naval commissioners) היה 3,500 דולר, ובנוסף לכך גם הקצבאות והתשלומים האחרים שהגיעו לו מתוקף שירותו כקצין בצי המלחמתי.

## חברי המועצה וראשיה
#### ראשי מועצת המפקחים
במהלך 27 שנות קיומה עמדו בראש המועצה חמישה מפקחים. כולם נשאו את הדרגה הייצוגית של קומודור, מאחר שדרגת אדמירל לא הייתה קיימת בצי האמריקני אלא רק לאחר מלחמת האזרחים.
* ג'ון רוג'רס , 1815–1824 ו־1827–1837.
* ויליאם ביינברידג', 1824–1827.
* אייזק צ'אנסי , 1837–1840.
* צ'ארלס מוריס, 1840–1841.
* לואיס וורינגטון , 1841–1842.

צ'אנסי, וורינגטון ומוריס שירתו כחברי מועצת המפקחים לפני שהוצבו בראשה. צ'אנסי שירת בין השנים 1822–1824 ו-1833–1836; מוריס שירת בין השנים 1823–1825, 1826–1827 ו־1832–1839; וורינגטון שירת בין השנים 1827–1830 ו-1840.

#### המפקחים, חברי המועצה
* אייזק האל, 1815.
* דייוויד פורטר , 1815–1822.
* סטיבן דיקייטר , 1815–1820.
* ג'ייקוב ג'ונס, 1824–1826.
* תומאס טינגי , 1827.
* דניאל ט. פטרסון , 1828–1832.
* צ'ארלס סטיוארט, 1830–1833.
* אלכסנדר סקיימל וודסוורת' , 1837–1840.
* ג'ון ב. ניקולסון , 1840–1841.
* ויליאם מונטגומרי קריין , 1841–1842.
* דייוויד קונר , 1841–1842.

#### מזכירי המועצה
ג'יימס פאולדינג (לימים מזכיר הצי בתקופת נשיאותו של מרטין ואן ביורן) שימש כמזכיר מועצת המפקחים מ-1815 עד 1823. הוא הוחלף על ידי מי שמילא במשך שנים רבות את תפקיד הפקיד הראשי של מחלקת הצי, צ'ארלס ו' גולדסבורו (Charles Washington Goldsborough).

## לקריאה נוספת

* General Records of the Department of the Navy, 1798-1947 - U.S. National Archives and Records Administration.
* Records of Boards and Commissions, 1812-90, Inventory of the Naval Records Collection of the Office of Naval Records and Library, in Record Group 45. Located at the U.S. National Archives and Records Administration.
* Albion, G. Robert, Recorder of  Naval Administration, U.S. Navy (October 1943). Brief History of Civilian Personnel in the U.S. Navy Department.Online. Last updated 6 November 2003.).
* Paullin, Charles Oscar. "Naval Administration Under the Navy Commissioners, 1815-1842." U.S. Naval Institute *Proceedings*, April 1907, Vol. 33, No. 2, p. 122 ff. Paid subscription required. 


## קישורים חיצוניים

* Library of Congress, Acts of the Thirteenth Congress of the United States. * Navy Department. Board of Commissioners of the Navy. An act to alter and amend the several acts for establishing a navy department, by adding thereto a board of com- missioners. (Repealed.) Feb. 7, 1815.*, Ditized copy.
 

## ראו גם
* מועצת הצי (של הצי המלכותי הבריטי)
* מועצת הצי (1964–הווה) (של הצי המלכותי הבריטי)

## הערות שוליים

קטגוריה:צי ארצות הברית